《贺新郎 燕子矶用前韵》
清代·王策

滴翠岚光泻。鼓天风、下临无地，奔涛似马。石级千盘飞动势，想象英雄叱诧。

猛气吸、吴山楚野。朅我来游斜日里，踞巉岩、脱帽谈王霸。

旁竟若，无人者。

十千好问垆头价。管今宵、醉眠何处，秋灯客舍。此地西风真恶剧，吹尽六朝亭榭。

剩破碎、江山难画。太息古人吾不见，有心情、百种谁同话。

长剑冷，不堪把。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。